text: Truede postbuddet med kniv: - Giv mig alle pakkerne
  22 juli 2016 kl. 08.27
  En mand forsøgte at true sig til postbuddets pakker, men uden held.
  Den daglige uddeling af pakker udviklede sig pludselig noget mere dramatisk for et et postbud fra Horsens.
  Postbuddet var på vej rundt til lejlighederne på Beringsvænget, men da han nåede tilbage til sin postscooter, stod der en anden mand med en kniv i hånden.
  - Giv mig alle pakkerne lige nu, sagde manden ifølge politiet, mens han truede med kniven.
  Postbuddet havde dog mod nok til at gasse scooteren op og køre væk fra den truende mand uden at komme til skade - og også uden at aflevere nogen af pakkerne.
  - Vi forstår det ikke helt, for det er da noget underligt noget at ville stjæle, siger vagtchef Jørgen Lindhardt fra Sydøstjyllands Politi til TV SYD.
  Politiet hører gerne fra vidner, der har set noget. Postbuddet har beskrevet manden som 185 cm. høj, 20-25 år gammel, almindelig af bygning og med en brun hudfarve. Han talte dansk og var iført rød hættetrøje, hvide joggingbukser og slidte kondisko.
  